

Haldor Øvreeide og Elisabeth Backe-Hansen

Fagetikk i psykologisk arbeid

Etikk er nå-øyeblikk



[image: ]




«if you love somebody

if you love someone

set them free

set them free»

(Sting)







Forord til 3. utgave

Psykolog er en profesjonsbetegnelse tilkjent og beskyttet etter helsepersonelloven. Psykologisk kunnskap søkes, formidles og brukes på mange samfunnsområder. Psykologer opptrer tilsvarende i ulike roller, ikke bare i rollen som helsepersonell. Slik har faget både direkte og indirekte innflytelse på menneskers liv i mange sammenhenger. Hvordan kunnskapen anvendes til beste for hva og hvem – på oppriktige, respektfulle og omsorgsfulle måter – er fagetikkens sentrale spørsmål, uavhengig av hvilken oppgave psykologen har. De nordiske psykologforeningene har siden 1987 hatt felles Etiske prinsipper for nordiske psykologer (EPNP).1 Denne boken er om EPNP som en moralsk standard for psykologer. Boken er ment som tankestøtte på etiske spørsmål, ikke minst for studenter og kandidater i videreutdanning som skal prøve seg ut i forskning og praktisk utøvelse av faget, og på nye felt. Dessuten kan teksten være til nytte ved kollegial veiledning og til opplysning om hvilke moralsk standard klienter og brukere av psykologiske tjenester og kunnskap bør forvente av psykologer som forsker, praktiserer og uttaler seg.

Hvorfor en tredje utgave? EPNP er, med mindre endringer i 2022, slik de ble revidert i 1998. Verdiene som prinsippene bygger på, og som forventes å være kjennetegn ved psykologisk forskning og praksis, har derfor vist seg bestandige. Fagutvikling og samfunnsutvikling er derimot stadig i forandring. Det endrer betingelser og retning for forskning og praksis. Nye oppgaver og dilemmaer kommer til og oppstår, og med det nye forventninger som skal innfris. Siden andre utgave er det kanskje særlig psykologens og fagets eksponering i det offentlige rom som reiser nye etiske spørsmål. Når psykologer opptrer som allvitere og influensere kan det være en trussel for psykologers omdømme. Dessuten opptrer flere psykologer i privat virksomhet. Psykologen er med det både friere og mer synlig i det offentlige, men også mindre beskyttet av institusjonelle rammer. Psykologer opptrer blant annet med egne podkaster og influenserprofiler på Instagram og lignende, uten at det så langt har blitt diskutert hvordan dette faglig og fagetisk bør kvalitetssikres. Kommunikasjonsteknologien er stadig i endring med konsekvenser for forskning og praksis. Videokonsultasjon over nettet var en mulig fremtid ved forrige utgave. Hvilke etiske utfordringer kunstig intelligens, KI, vil være for samfunn og profesjon er i sin begynnelse. Store mengder data og teori er alt tilgjengelig for KI, mens kritisk kvalifisert tolkning og presentasjon kan være krevende på et fagområde som psykologi. KI har allerede presentert sin første virtuelle terapeut «Kai» (https://kai.ai) – «Kai is a smart (and caring) companion». Flere samtalepartnere enn Kai er trolig kommet til når denne boken leses. Derfor er det er behov for løpende fag- og selvkritiske samtaler kollegaer imellom, også i det offentlige, om psykologiens og psykologers plass og oppgaver. I siste instans er det ikke lovbeskyttelsen, men det offentlige omdømmet som gir legitimitet både til kunnskapen og psykologrollen, og med det, brukernes tillit til den enkelte psykologs tjenester. Og det omdømmet avgjøres igjen av hver enkelt psykologs bidrag.

Denne boken og annen tekst kan være til støtte for overføring av intensjonen i EPNP til de små og store utfordringer som oppstår i hverdagens arbeid. Siden forrige utgave er det utgitt en tilsvarende bok, Profesjonsetikk for psykologar (Dalen & Dalen, 2019), og i spaltene til Tidsskrift for Norsk psykologforening er det løpende innlegg om etikk som det er verdt å følge med på. For støtte til å ta profesjonelt ansvar kan disse tekstene være nyttige supplement til vår bok, gjerne ved at du som leser også blir inspirert til å gå til tastaturet og formidle dine erfaringer og tanker om profesjonsetiske tema. Det er i den vide diskursen om etikk – kollegialt og gjennom tilbakemeldinger fra brukere, offentlighet og tilsynsorganer – at profesjoner sikrer seg den tillit som trengs. Ikke minst gjelder det overfor kommende utfordringer som verken denne boken eller annen nåværende tekst kan fange.

EPNP er også referanse for vurdering av klager. Fra 2023 endret Psykologforeningen fremgangsmåten for hvordan Fagetisk råd i NPF behandler klager på psykologers arbeid. Den skriftlige saksgangen er erstattet med en dialogisk prosess. Som medlem i NPF er psykologen forpliktet til å delta i Fagetisk råds klagebehandling. Ellers er Statens helsetilsyn, statsforvalteren med Statens helsepersonellnemnd som siste instans aktuelle klageorgan. Også der vil profesjonsetikken være et viktig bakteppe ved behandling av en klage, selv om det da vil være psykologens rettslige forpliktelser klagebehandlingen er rettet mot.

Bruk tredje utgave av Fagetikk i psykologisk arbeid til gjennomtenkning og prøving av etiske spørsmål og dilemma i de utfordrende, så vel som i de trivielle yrkessituasjonene du som psykolog står i og skal forberede deg på.

Haldor Øvreeide og Elisabeth Backe Hansen

Bjørnafjorden/Oslo, august 2024


1  Noen forkortelser vil gå igjen i teksten: NPF: Norsk psykologforening, FER: Fagetisk råd i Norsk psykologforening. EPNP: Etiske prinsipper for nordiske psykologer. EFPA: European Federation of Psychologists’ Associations, MCE: European Meta-Code of Ethics. 









Innledning


Fagetikk – et spørsmål om tillit

Etikk viser til moralske kvaliteter ved mellommenneskelig praksis, her og nå. Tilsvarende er fagetikk moralsk aktsomhet når fagkunnskap er del av den mellommenneskelige hendelsen, her og nå. En moralsk forsvarlig praksis er avgjørende for at brukere og samfunn skal tildele roller og oppgaver til ulike profesjoner. Det er altså et spørsmål om nytte og tillit. Psykologer er da gjensidig avhengige av at forskning og praksis er etisk gjennomtenkt og kan få praktisk verdi. Den tillit og status du opparbeider som psykolog gir også meg, som din kollega, tillit. Den må jeg så fortjene gjennom min forsvarlige praksis, slik at den støtter den tillit du trenger.

Spørsmål og kritikk som moralsk fordring må alltid kunne rettes til den som forvalter ressurser andre er avhengige av eller ønsker tilgang til. Psykologrollen eksisterer fordi psykologisk kunnskap kan være til nytte. Det forventes da at psykologisk kunnskap fremskaffes og praktiseres med integritet og omtanke for individ og fellesskap. Etisk ansvarlighet, deri en selvkritisk holdning og åpenhet, blir da avgjørende. Fagetikk gjelder ikke bare overfor åpenbare dilemmaer i arbeidet. Det er erkjennelsen av at enhver faglig handling innebærer et medfølgende etisk ansvar, fordi en handler for, sammen med eller på vegne av andre – den andre, ofte med indirekte konsekvenser for tredjepersoner – den tredje.2 Det gjelder også om psykologen uttaler seg offentlig på psykologfaglig grunnlag. Psykologi er dessuten et fagområde som gir viten videre til andre yrkesutøvere. Medisin, sosialt arbeid, jus, økonomi, pedagogikk og politikk er områder som alle gjør bruk av kunnskap utviklet gjennom psykologers forskning og praksiserfaring.

Kollegial samforståelse og aksept av felles etiske forpliktelser er et nødvendig premiss for psykologrollens legitimitet. Det etiske ansvaret hviler imidlertid alltid på den enkelte psykologen i en unik yrkessituasjon. Det ansvaret kan ikke leses direkte ut av prinsippene. Prinsippene og ansvaret må tolkes ut fra den enkeltes praksis og de dilemma som der oppstår.

Psykologer har privilegert kunnskap. Med det kan vi forstå at psykologer, som andre profesjoner, gjennom studier og praksis har tilegnet seg spesialisert kunnskap og ferdigheter på et nivå som man ikke kan forutsette at andre behersker. Andre som ikke har tilsvarende innsikt, vil derfor ikke kjenne rekkevidden av denne kunnskapen eller mulighetene som kan utledes fra den. Det betyr at andre heller ikke fullt ut kan evaluere verken kunnskapsgrunnlag eller praksis. Men andre kan på sin side ha privilegert kunnskap som det er utenfor psykologens mulighet til å vurdere fullt ut. Ansvaret hviler på den som har privilegert kunnskap til å kjenne rekkevidden og konsekvensene av denne, for eksempel psykologen innenfor sitt område. Det å søke og anvende privilegert kunnskap forutsetter og krever derfor både en selv- og kollegakritisk holdning, og med det være beredt til å ta ansvar for kunnskapens bruk. Etisk refleksjon, selv over rutiner og trivielle arbeidsoppgaver, kan noen ganger gjøre en viktig forskjell for de valg som tas. Likeså det som observeres av kollegaers praksis. For eksempel slik det kommer til uttrykk i kollegial veiledning, både hos veiledet og veileder. Og, det som var akseptert i går, kan det reises spørsmål ved i dag, fordi ny kunnskap og erfaring har flyttet oppmerksomheten.

Kombinasjonen av å ha og å fremskaffe privilegert kunnskap og nytten denne kan ha for andre, gjør at etiske spørsmål gjennomsyrer all faglig virksomhet. Det gjelder også hvordan slik kunnskap erverves gjennom forsking, systematisert erfaring og formidling. Norske psykologer har hatt etiske normer siden 1957, og fra 1987 har de nordiske psykologforeningene hatt felles fagetikk gjennom Etiske prinsipper for nordiske psykologer (i teksten videre vil forkortelsen EPNP bli brukt, eller referert til som «de etiske prinsippene» eller bare «prinsippene»). Slik disse foreligger i dag, ble prinsippene i 1997 revidert og samordnet med den europeiske Meta-Code of Ethics (MCE) utviklet av European Federation of Psychologists’ Associations (EFPA). Dette gav underlag for fagetisk tekst, om enn nasjonalt utformet, som gjorde det lettere å utdanne seg og arbeide på tvers av landegrensene i Europa. Både den europeiske og den nordiske teksten har vist seg å være bestandige tekster på et generaliseringsnivå som synes å fange opp velkjente, så vel som nye etiske utfordringer og dilemmaer på de fleste virksomhetsområder. Hensikten ved denne boken, som også er i svensk utgave, er å være en utdypende tekst til de gjeldende Etiske prinsipper for nordiske psykologer fra 1997/2022, med EFPAs Meta-Code of Ethics fra 2005 som støttetekst (Lindsey et al., 2025).

Fra de første Etiske regler for psykologer i 1957 har fagetiske normer for psykologer beveget seg fra tekst som spesifiserte regler mot mer prinsipielle formuleringer. Tidligere hadde også psykologer, som andre profesjoner, en utpreget patriarkalsk forståelse av seg selv – å være den som «vet best». Det har vært en gradvis samfunnsutvikling med økt markering av individets rett til medbestemmelse og demokratisering av relasjoner. Deri forståelsen av at den unike situasjonens kompleksitet gjør regler lite anvendelige for etiske overveielser. Prinsippformuleringer var også nødvendig ut fra at faget etter hvert ble praktisert på svært så ulike arbeidsområder – fra spedbarns omsorg til samfunnsøkonomisk styring – og er i så rask utvikling at det er umulig å forutse og beskrive alle etiske utfordringer som kan oppstå. Det ble derfor viktig å fremme den enkelte psykologs evne til å ha et etisk perspektiv som er proaktivt ansvar – «føre var». Da er prinsipper som er uavhengige av tidsperspektiv og spesifikk situasjonsbeskrivelse bedre å navigere etter enn regler. Prinsipper som støtter til en alltid nærværende etisk refleksjon og aktsomhet i arbeidet.



Oppbyggingen av boken

Boken har tre deler. Haldor har ansvar for de to første, og Elisabeth for den tredje. Deretter følger appendiks og en liste med over åtti eksempler som er brukt i del 1 og 2.

Del 1 har fire generelle kapitler som presenterer begreper og sammenhenger som kan bidra til refleksjonen over teksten i EPNP. Kapittel 1 tar opp noen forutsetninger for ansvarlig psykologisk praksis og gir en kort historikk over norsk, felles nordisk og europeisk fagetikk. I kapittel 2 ses etikk ut fra den kanskje mest fundamentale etiske posisjonen som eksisterer – ansvaret foreldre har for det nyfødte barnet. «Mor» står i en naturetisk grunnposisjon som også kan belyse trekk ved fagetikkens utfordringer. Kapittel 3 setter fagetikk inn i et bredere begrepsmessig og dialogisk perspektiv. I kapittel 4 diskuteres noen etiske dimensjoner og forskjellen på juridiske regler og etiske prinsipper.

I del 2, fra kapittel 5 til og med kapittel 11, blir grunnteksten i EPNP referert med kommentarer og eksempler som kan belyse teksten. I kapittel 5 drøftes introduksjonstekstene, forord og innledning. Kapittel 6 kommenterer EPNPs definisjon av hvem som er psykologens «klient» – et spørsmål som er blitt særlig utfordrende når psykologer opptrer offentlig. Kapittel 7, 8, 9 og 10 tar for seg de fire grunnprinsippene – respekt, kompetanse, ansvar og integritet. I kapittel 11 diskuteres avslutningsteksten i EPNP – «Bruk av de etiske prinsippene». Dessuten redegjøres det kort for klagebehandlingen i Fagetisk råd i Norsk psykologforening, som ble vesentlig endret i 2022.

Eksempler som blir brukt i teksten er nummerert og listet til slutt. Mange eksempler, anonymisert og omskrevet, kommer fra egen praksis og arbeid i Fagetisk råd. Andre eksempler er spørsmål og dilemmaer som har kommet opp i undervisning og veiledning. Eksempler fra psykologers opptreden i media kan være lettere å identifisere, men uten at psykologens navn er nevnt. Selv om de fleste eksemplene er omskrevet, er kjernen i de etiske utfordringene beholdt. Noen få eksempler er konstruerte, delvis for å gi kontrast til andre eksempler. Selv om eksemplene er valgt for å belyse et aktuelt tema, kan de med fordel benyttes til diskusjoner i undervisning og veiledning, uavhengig av mine kommentarer.

Del 3 består av Elisabeths kapittel 12 og 13 om psykologisk forskning og etikk. Forskning og erfaringsbasert kunnskap er grunnlaget for profesjonell psykologisk praksis. Ikke bare hvordan kunnskap brukes, men også hvordan den etableres gjennom forskning, stiller oss overfor etiske dilemmaer. Den faglige interessen for utprøving av hypoteser og metoder vil kunne støte mot moralske verdier fordi den ofte berører enkeltmennesker som stiller seg til disposisjon for forskeren.

Appendiks består av tre dokumenter: Etiske prinsipper for nordiske psykologer, EFPA Meta-Code of Ethics, «Retningslinjer for Fagetisk råd, NPF» og NPFs Prinsipperklæring om evidensbasert praksis. Deretter følger liste over bokens eksempler.

Det som diskuteres av eksempler og refleksjoner dreier seg om hva den enkelte psykolog som selvstendig yrkesutøver valgte å gjøre, unnlot å gjøre eller kunne gjort. Det er personlige valg i unike yrkesrelaterte situasjoner. Det dreier seg ikke om hva som er korrekt å gjøre i juridisk forstand. I mange tilfeller vil det være overlapp mellom hva som er juridisk holdbart og hva som etisk sett er det beste valg. I denne teksten er det bevisst unnlatt å referere til lover og formelle rettighetsspørsmål nettopp for å understreke at etikk dreier seg om personlige valg, hvor lovmessige forhold ved situasjonen vil være ett av flere elementer som må tas med i vurderingen. Etisk refleksjon er ikke å finne ut hva som er «lov å gjøre», men hva som er rett eller best, ut fra de verdier som må anses som relevante for den aktuelle situasjonen. For å låne et moralfilosofisk begrep fra Løgstrup (Andersen, 1995; Løgstrup, 1962), dreier det seg om hvordan jeg svarer på de fordringer, de moralske krav/forventninger som oppstår i nærheten av den andre, der avhengighet og maktforskjeller er til stede.

Bokens kommentarer er ansatser til diskusjoner om store og komplekse temaer. Diskusjoner om og fremstillinger av fagetikk blir aldri uttømmende, men må holdes aktive overfor fagets bruk i omskiftelige og alltid unike omstendigheter. Slik profesjonsetikken er formulert i EPNP er dette imidlertid en bindende forventning til den som er medlem av en Nordisk psykologforening. Det er uttrykk for hva som ansees å være god yrkesskikk. Den enkelte psykolog må kunne rettferdiggjøre sine handlinger opp mot disse prinsippene.



2  Den andre (kursiv) referer her til den/de som psykologen direkte står i sin arbeidsprosess med. Den tredje, eller det tredje ansikt (kursiv), blir brukt om person/er som indirekte er berørt eller påvirkes av psykologens arbeid med den andre (Vetlesen, 2000). (I moralfilosofiske tekster er det gjerne brukt stor bokstav – den Andre og den Tredje for å markere tydelig hvem som har moralsk rett til omtanke (Levinas, 1962). I vår tekst blir det brukt kursiv.









DEL I
Fag og etikk
Av Haldor Øvreeide








1
Psykologi – en profesjon som utfordres og utfordrer


Et fag i utvikling


Frihet og ansvar

Fagetikk er forvaltning av verdier innenfor et virksomhetsområde, en områdeetikk. Den står ikke i motsetningsforhold til allmenne synspunkt på etiske spørsmål. Tvert imot er områdeetikk fokusering av almennetiske spørsmål og verdier innenfor et avgrenset felt – her psykologers virksomhet. Fagetisk aktsomhet og ansvarlighet forutsetter derfor diskusjoner både innenfor og utenfor psykologprofesjonen. Offentlighet rundt antatte overskridelser har mer enn én gang reist spørsmål om psykologens ansvarlighet: Brukte psykologer straff som middel i behandling av utviklingshemmede? Kan psykologer ha intime relasjoner til klienter? Deltar psykologer i media på måter som kan stigmatisere enkeltpersoner? Opptrer psykologer som sakkyndige på områder der de har begrenset kompetanse? Dette er eksempler på spørsmål som er reist gjennom offentlig eksponering av enkeltstående psykologers handlinger. Noen slike hendelser har ført til bevisstgjørende diskusjoner innenfor profesjonen. Den enkelte yrkesutøvers handlinger i enkeltsaker kan assosieres til profesjonens standard, ikke bare til hva den enkelte psykolog gjør. Det stilles spørsmål ved yrkesgruppens etikk selv om det bare er en enkelt psykolog som er kommet i offentlig søkelys. Det underliggende spørsmålet fra offentligheten er: Aksepteres slik praksis av profesjonen selv?

Lovbeskyttede profesjoner, som psykolog, er tillagt og forventet å kunne forvalte, eller bidra til maktanvendelse på ulike områder. Typiske oppgaver for psykologer er å gjøre faglige vurderinger som legitimerer eller begrenser andres maktutøvelse – i familie, skole, helsevern, barnevern og rettsvesen, for å nevne noe. Det skjer gjennom erklæringer, veiledning, undervisning og offentlige uttalelser i ulike sammenhenger, gitt til andre som bruker informasjon og psykologers vurderinger til å utøve den direkte makten som disse rollene er tillagt.

Eksempel 1


Psykolog avgjør et livsløp

Da jeg, Haldor, i 1972 begynte som psykolog i PP-tjenesten, arbeidet jeg i et distrikt som ikke tidligere hadde hatt faste psykologiske tjenester. Kollegaer fra sentrale strøk hadde i årene før reist rundt i dette distriktet og testet førskole- og skolebarn på oppdrag av det lokale skolestyret. På grunnlag av konklusjonene i slike testrapporter alene ble barn fra syvårsalder sendt på spesialskole; internatskoler dagsreiser hjemmefra, kanskje for hele sin skoletid. Dette skjedde tilsynelatende uten spørsmål og vesentlige innsigelser fra noe hold. De svært tekniske formuleringene om IQ og standardavvik som psykolograpporten inneholdt, var umulig å fortolke og kontrollere for foreldre, lærere – og skoleststyret som hadde beslutningsmyndigheten. Et par timer psykologtesting, gjerne sent på kvelden – psykologen var nøye med tidspunkt for testing – kunne alene avgjøre et livsperspektiv. Skolebyråkratiet effektuerte beslutningen på grunnlag av at eksperten hadde talt! Stiftelsen «Rettferd for tapere» (www.frivillig.no) har et betydelig materiale som slike systemiske overgrep, ofte med psykologer som premissleverandører.



Selv om dette eksempelet er historie, så er det få, om noen, andre profesjoner enn psykologer som i tilsvarende omfang gir premisser for ulike former for maktutøvelse overfor enkeltpersoner. Å ha slik indirekte makt betinger frihet og selvstendighet. Samtidig krever det både eksterne og interne kritiske blikk på psykologens virksomhet og integritet. Men da det som oftest er spørsmål om indirekte maktutøvelse, kan det føre til at psykologen glir unna relevant kritikk, og blir derved ikke direkte konfrontert med konsekvensene av sitt arbeid. Desto viktigere blir oppmerksomheten på at psykologens etiske ansvar kan være omfattende, selv om hen ikke har et tilsvarende juridisk ansvar. Ansvaret for at kritiske spørsmål og utfordringer knyttet til profesjonens indirekte makt holdes oppe, er både felles, kollegialt og individuelt – hos den enkelte psykolog som utfører arbeidet.

Normering er en måte å utøve makt- og konsekvenskontroll på. Innen offentlige tjenester blir det utviklet standarder for praksis; prosedyrer og rapportering for de profesjonene som er basert på offentlig godkjenning. Også faginternt blir det gitt ulike godkjenninger for spesifikke metoder, gjerne med at metoden hevdes å være evidensbasert. Profesjonene får ikke være bare selvevaluerende, men utsettes for et allment kritisk blikk og spørsmål om hvordan praksis er regulert og kompetanse opprettholdt. Da er metodisk standardisering en måte å møte kritiske spørsmål på. Blant annet viser ulike interesseorganisasjoner interesse for kvaliteten på arbeidet, og forventer offentlig og fagspesifikk innsats for kvalitetskontroll. Det blir krevd at den enkelte yrkesutøver kan dokumentere og vedlikeholde sin kompetanse. Likevel, embetseksamen og godkjent spesialitet på et område plusses gjerne på for å fylle opp CV-en for å vise at man fyller forventningene til kompetanse – noen ganger over the top?

Eksempel 2


Noen bedre?!

Følgende utsnitt fra en psykologs erklæring om sin kompetanse i en sakkyndig rapport fra 2024: «(Denne) sakkyndige har faglig fordypning blant annet innen følgende områder: EMDR og TF-CBT (behandling av traumer, barn og voksne), KAT (behandling av angst og depresjon), vurdering av foreldre–barn-samspill (MIM, Care Index, Crowell), foreldreveiledning (Marte Meo, EFT og COS), samt innen sped- og småbarnsfeltet. Sakkyndige har kompetanse og omfattende erfaring med arbeid med barn og familier som lever med risikofaktorer, som psykisk lidelse, kronisk sykdom, tapserfaringer, rus/alkohol og/eller volds- og overgrepsproblematikk, osv.». Trekvart side i rapporten var brukt på redegjørelse for egen kompetanse!



Et annet forhold som kjennetegner psykologers praksisfelt, er at psykologi som fag ofte anvendes indirekte overfor personer som står svakt sosialt og er bundet i avhengighet. Det kan være et funksjonshemmet barn, en sikringsdømt innsatt, en sosialklient, en arbeidssøker, en far som ikke får samvær med sitt barn, en selvmordstruet og tvangsinnlagt ungdom. Dessuten gir det relativt lukkede, konfidensielle rommet som psykologi tradisjonelt anvendes i, lite innsyn for andre i hva som faktisk pågår mellom psykolog og klient. Det gjelder både når psykologen utreder og samler opplysninger som grunnlag for person- og relasjonsvurderinger, og under behandling og veiledning. I mange av psykologens relasjoner er det derfor implisitte avhengighetsforhold som vil påvirke hvordan klienten og/eller psykologen opptrer. Det gjør at spørsmål som informert samtykke og frihet til å fremme kritikk ikke alene kan tas for face value. Det gir psykologen en etisk posisjon med et ansvar som ikke kan forhandles bort med samtykke og kontrakter alene. Etisk integritet blir derfor særlig viktig, deri å være selvkritisk, og tilgjengelig for å åpent å møte kritikk når spørsmål om virksomheten reises, også om anklager oppleves som irrelevante og usaklige.



Fra monopol til dokumentert kompetanse

Tross regulering og prioriteringer innenfor de offentlige tjenestene er tradisjonelle profesjonsmonopol etter hvert brutt noe opp. Oppgaver som tidligere var tillagt enkelte profesjoner alene, kan i dag også tildeles andre yrkesgrupper når disse kan synliggjøre tilsvarende eller høyere kompetanse på samme område. At bare leger leder sykehusavdelinger, er historie. I Norge kunne psykologer med relevant spesialitet, på linje med leger, fra 2001 tillegges ansvar for å ta beslutninger om tvangstiltak innenfor psykisk helsevern (Psykisk helsevernforskriften, 2011). Spesialpedagoger utfører evne- og funksjonstesting som tidligere tradisjonelt var tillagt psykologer å gjøre, og så videre. Dokumentasjon av faktisk kompetanse, ikke minst evne til å kvalitetssikre og dokumentere arbeidet, vil avgjøre hvilke oppgaver en yrkesgruppe, eller deler av en yrkesgruppe, kan få arbeide med. For den enkelte psykolog kan diversifiseringen av oppgaver innenfor og mellom profesjonene føre til at hvert arbeidsområde krever mer spesialisering enn tidligere. Personlige forutsetninger, spesielle kombinasjoner av erfaring og fordypning kan bli etterspurt, i tillegg til formelt oppnådde spesialiteter. Ansiennitet som sådan har fått mindre betydning.

Tidligere var både formell og uformell monopolisering av oppgaver til spesifikke profesjoner et viktig grunnlag for profesjonsidentitet. Den norske psykologloven fra 1972 hadde en paragraf (§ 4) som sa at visse psykologiske metoder ved forskrift bare kunne «nyttes av noen som har særskilt kyndighet». Selv om denne paragrafen aldri ble gitt et konkret innhold, var monopolisering av metoder i noen grad et mål for profesjonen. Ulike former for personlighets- og evnetesting ble gjerne sett på og forsvart som psykologers eksklusive domene, men kom aldri til å bli beskyttet ved lov.

I lov om helsepersonell av 1999, hvor psykologloven fra 1972 ble inntatt, ble flere profesjoner sett som én samlet ressurs hvor mange av kravene som stilles er felles for alle eller flere profesjoner (Helsepersonelloven, 1999). Loven la da til rette for mer utveksling og overlapping av oppgaver mellom profesjonene i helsesektoren, der de enkelte profesjonenes rett til eksklusive oppgaver ble slik redusert. Dokumentert realkompetanse vil ha større betydning for fordeling av oppgavene. De enkelte utøvere måtte derfor innstille seg på å dele på og konkurrere om noen arbeidsoppgaver på tvers av profesjonsgrensene. Disse diskusjonene pågår, og vil nok fortsette, om hvordan ulike profesjoner grenser mot hverandre. I skrivende stund (2024) pågår det debatt om fastlegeordningen skal utvides til team med lege, sykepleier og psykolog for å utføre oppgaver som legen alene tar seg av i dag.

Utenfor offentlige tjenester har det, noe paradoksalt, samtidig utviklet seg mer liberale og videre rammer enn tidligere for helsepersonells virksomhet. At yrkesutøveren med sine egne sammensatte diplomer reklamerer for sine tjenester og seg selv, reiser relevante spørsmål om kvaliteten på de tjenestene som tilbys og hvilke interesser som fremmes. Psykologens spesifikke tjenester «kjøpes» i et marked, også av det offentlige. Dette kan skape stor diversitet og flyktighet i tjenestene som tilbys og er en utfordring for en samlende profesjonell integritet og identitet. For eksempel er det psykologer med praksis som nærmest utelukkende tilbyr utredning av spesifikke diagnoser, eller spesifikke behandlingsforløp som «for tiden» er etterspurt. Slik kan det oppstå en individuell «monopolisering» eller spesialisering av tjenester basert på konkurranse om oppdrag, uten at nødvendig fagkvalitet er sikret. Psykologen kommer til å operere på samme marked som sjamanen og «kloke koner» – ikke minst i det offentlige.




Aktsomhet, språk og relasjon

I EPNP markeres at etisk aktsomhet er en vesentlig og nødvendig del av psykologens kompetanse. Det vil si at de mål og tjenester som søkes av samfunn og klienter ikke bare er spørsmål om hvordan operasjonaliserte mål nås, men også hvordan praksisen erfares av dem som praksis skal tjene. Fagetikk for psykologer er følgelig noe det må undervises i, veiledes i og forskes på. Det er mellommenneskelig praksis som ikke bare er et spørsmål om å levere tjenester ut fra etterspørsel, regler og effekt. Dialog med ulike interessenter må til for å forme etisk forsvarlig praksis.

Vesentlig for etisk praksis er evne til å handle ut fra en prososial, altruistisk impuls, med oppmerksomhet om det blir godt eller rett for den andre. Dette er til syvende og sist forankret i personen og ikke i rollen alene. Profesjonell kompetanse som psykolog vil derfor innebære kontinuerlig refleksjon over egen funksjon, egne behov og forutsetninger for arbeidet. Ikke minst fordi psykologen ofte arbeider med klienter som kan ha store udekkede sosiale og psykologiske behov. Forventninger og den affektive appellen fra den andre kan være større enn det psykologen kan, og skal, innfri. Samtidig er den prososiale holdningen også forventning om et visst nivå av personlig gjensidighet. Du må kunne få respons på det du gir, for å vite om det tas imot. Å være ønsket, og å bli bekreftet i det, er både legitimt og en nødvendig forutsetning for at også profesjonelle relasjoner skal bli autentiske mellommenneskelige erfaringer. Kort sagt – i en autentisk mellommenneskelig hendelse dekker behov på begge sider av relasjonen. Den enkelte utøver trenger å være ønsket og anerkjent både ut fra eget og profesjonens behov for å ha et godt omdømme – men må kunne definere seg selv i alle profesjonelle relasjoner.

Aktsomhet på de etiske fordringene i det mellommenneskelige bidrar til å skape respektabelt omdømme, men omdømmet skal selvsagt også være forankret i instrumentalitet. Faget skal være et handlingsredskap med nytteverdi: Da må fag og etikk være sammenvevd på en progressiv og utprøvende måte. Etikk skal ikke fungere selvbeskyttende og defensivt, men være fasiliterende til støtte for arbeidet som skal utføres. Det vil si at risiko og usikkerhet også er del av den mellommenneskelige posisjonen psykologen må tåle å stå i. Det er forskjell på aktsomhet og forsiktighet i fagetisk sammenheng. Noen kollegaer oppfatter kanskje fagetikk som begrensende for egen virksomhet, atter andre som et spørsmål om egen trygghet. Utsagnene «Jeg får ikke gjøre …» eller «Jeg kan ikke gjøre …» er uttrykk som trekker det selvstendige subjektet bort fra oppgaven og skaper forsiktighet. Fagetikk og fagetisk aktsomhet skal imidlertid reise spørsmålet «Hva er det rette og beste å gjøre for å nå det som søkes – av den andre?». Det kan i noen tilfeller innebære å være modig og kanskje å måtte stå alene, mot andres vurdering. En god etisk analyse kan nettopp gi grunnlag for å gjøre noe annerledes enn før; å bryte med en etablert praksis som har vært trygg for psykologen, men som samtidig kan ha vært en fagetisk, og faglig, unnlatelse å følge.

Faglig kyndighet og samarbeid med klient stiller et samtidig krav til at psykologen må kunne beherske to språk: sitt interne fagspråk og en tilsvarende «oversettelse» til det språket brukeren behersker. Enhver bruker må ut fra sine forutsetninger og behov kunne få innblikk i hva faget og den profesjonelle praksisen innebærer for vedkommende. «Oversettelse» eller formidling er viktig for at brukerne skal kunne være trygge på at faget utøves med ansvar, slik at det erfares som forståelig og formålstjenlig. Samtidig må psykologen ta ansvar for den mer-kunnskapen og makten som med det ligger i utdanning, erfaring og rolle. Faget kan ikke være en black box som bare psykologer kjenner innholdet av.

Noen klienter, oppdragsgivere, foresatte og støttespillere er i dag selv godt informerte og kan stille relevante spørsmål og kvalitetskrav til de tjenestene de søker. Nettet gir alle tilgang på mer eller mindre vederheftig informasjon om de fleste menneskelige erfaringer og tilstander. Samtidig, når psykologiske ord og uttrykk blir en del av allmennspråket, kan ordene minste sin presisjon. Importen av faguttrykk til daglig språk kan fortrenge gode hverdagsuttrykk: «Jeg er deprimert!» er mer sterilt i sine assosiasjoner enn den rådløsheten som formidles i «Jeg er fortvilet!», når ordene blir brukt i dagligspråket. Det kan derfor stilles spørsmål ved om fagspråket noen ganger utarmer hverdagsspråket. Psykologer som uttaler seg i det offentlige, men også i sine erklæringer, uttalelser og samtaler med klienter og oppdragsgivere, har et ansvar for språket som brukes når faget krysser profesjonsgrensen. På ulike plattformer er psykologisk informasjon dessuten ofte gjort tilgjengelig uten at fagfolk eller en ansvarlig redaksjon har ivaretatt det fag- og kildekritiske elementet. For å fremme spesielle interesser og formål bruker ulike interesseorganisasjoner iblant psykologisk teori og empiri selektivt, naturlig nok. Et eksempel er Foreningen 2 Foreldre (www.f2f.no).

Psykologiske teorier, modeller og behandlingsformer finnes også kombinert med økonomiske interesser og andre gruppe- eller «skole»-interesser. De fremmes gjennom opptrening som gir ulike former for lisensiering (EMDR, NLP, PMT-O, MCT, EFT, Marte Meo osv.), gjerne markedsført som evidensbasert kunnskap. Dette gir grunnlag for en type monopolisering av standardiserte metoder og språk som selges inn både til offentlig og privat bruk, hvor metodens popularitet og bakenforliggende interesser kan komme til å styre mer enn profesjonalitet og språk hos den som bruker metoden. Som behandler er det ikke sjelden en møter klienter med en forenklet forandringsteori eller selvforståelse – ikke minst en forståelse av andre personer, for eksempel sine barn, og sitt parforhold – ut fra popularisert informasjon som plukkes opp, gjerne fra psykologer som uttaler seg i «seriøse» medier.

Mens fagkunnskap og helsetjenester knyttet til psykiske problemer har vært sett på som noe eksperten kan anvende til å vurdere/behandle meg til mitt beste, er det nå en dreining mot at helsetjenester er noe eksperten har som «jeg kan anvende meg av til det beste i mitt liv». I noen grad har det vært en endring fra å være mottaker til å være bruker. «Bruker» er blitt et nytt begrep innen helsetjenesten generelt: «Min psykolog sier ….» (sitat fra et intervju med profilert skuespiller i DN Lørdag). Profesjonelle tjenester blir da i økende grad et subjekt–subjekt-forhold. Det forventes samarbeidende relasjoner, mer enn subjekt–objekt-relasjoner hvor klienten utelukkende er objekt for fagpersonens vurdering og tiltak. Flere og flere klienter plasserer seg som selvstendig vurderende brukere i relasjonen til psykologen. Som vi skal utdype i kapittel 4, der nærhetsetikk er et tema, betyr ikke det likhet i ansvar. Det doble, men nødvendig kompletterende perspektivet – likeverdig ulikhet eller «symmetrisk asymmetri» – er gjennomgående for etiske utfordringer. Psykologen må være i yrkesrelasjonen på to mellommenneskelige plan samtidig.

Denne holdningsendringen til hvordan profesjonelle relasjoner bør utformes er et resultat den allmennetiske utviklingen. Men en slik allmennetisk utvikling reduserer ikke dilemmaene. Tvert imot åpner det nye. Kan for eksempel forventningen om at klienten er aktivt selvdefinerende føre til en avskrivning av menneskers rett til kvalifisert omsorg og å få bli i og finne trygghet i avhengighet? Balansen mellom autonomi og omsorg er kanskje den mest sentrale etiske utfordringen i psykologisk arbeid. Det kan markeres med et NB: Det er ikke alle som har tilgang til den autonomi som kreves for å være en aktiv bruker, men trenger å få være mottaker for omtanke og omsorg.


Kritikk, korreksjon og tillit

Fra tid til annen har offentlig og kritisk oppmerksomhet blitt rettet mot både enkelte psykologer og gjengs psykologisk praksis. Atferdskorrigerende behandling av utviklingshemmede hadde sin etiske krise da psykologers arbeid med og forskning på enkeltskjebner ble tatt frem i media i 1970-årene. Seksuell omgang med klienter, av noen delvis begrunnet som ledd i behandlingen, er eksempler som i 1980- og 1990-årene kom under nødvendig kritisk vurdering. Det var offentligheten, ikke minst ut fra kvinnepolitisk arbeid, også innenfor psykologgruppen selv (Haavind & Hvistendahl, 1992), som avdekket og tok et oppgjør med at slikt forekom. Det ble rettet oppmerksomhet mot at seksuell utnyttelse også forekom i veiledningsforhold innad i profesjonen. Tilsvarende skjedde i andre profesjoner, og er fortsatt aktuell problemstilling der behandling og utredning skjer i lukkede rom (Rød-Larsen, 2022). At ungdom under en psykologs regi eksponerte sine vansker via TV-skjermen ble påført merbelastning av deltakelse i etterkant (Thorbjørnsrud & Lånkan, 2022) reiste viktige fagetiske spørsmål om psykologers opptreden i det offentlige (Kjøs, 2022; Torgalsbøen, 2022). Uten aktive korrektiver kan tilgang på makt gi egosentriske perspektiv og defensive reaksjoner ved kritikk. «Varsler-problematikken» er derfor utfordrende innen psykologfaget, kanskje spesielt i det kollegiale fellesskapet.

Teori og profesjonell praksis kan komme til å ha snevre mål og manglende oppmerksomhet på den utvidede sammenhengen som praksis fungerer i. Særlig sårbart er det når rammene muliggjør at fagpersonen, bevisst eller uaktsomt, kan bli fristet til å dekke egne behov. Det kan skje både i det lukkede så vel som i det offentlige rom. For eksempel eget behov for nærhet og seksualitet i det lukkede terapirommet, og tilfredsstillelsen ved å få offentlig oppmerksomhet og anerkjennelse.

Gjentatte ganger har det vist seg at nødvendig og relevant kritikk kommer fra personer og miljøer utenfor det nære fagmiljøet, som i eksemplene over. Misforstått kollegialitet kan hindre et ubundet kritisk perspektiv. Avhengighet, bindinger og lojalitet fra så vel kollegaer som klienter, kan stenge for at relevante etiske spørsmål blir reist. Slik kan uetisk praksis få utvikle seg og vedvare. Sett i historiens lys har enhver tid sine blinde moralske flekker. Ofte er det avhengighet og gruppens selvbeskyttende reaksjoner som indirekte bidrar til at etiske overskridelser får pågå.

Det selvkritiske blikket på egen og profesjonens praksis er vanskelig å ta, men en nødvendighet. Å fremme faglig «opposisjonalitet» som et kjennetegn ved profesjonalitet, bør være et poeng i faglig debatt, veiledning og opplæring (Kärki & Øvreeide, 2012). Selvdisiplinering og intern kollegial fagkritikk er uunnværlige elementer i kvalitetskontrollen av profesjonelt arbeid, men det er ikke tilstrekkelig for sikring av en etisk forsvarlig praksis og som grunnlag for tillit. Det trengs både offentlige kontrollinstanser, presse og klientorganisasjoner som årvåkent vokter profesjoner som tildeles sentrale oppgaver og ansvar i samfunnet. Kritisk forskning på psykologers profesjonsetikk er også sterkt ønskelig. Tilstedeværelse av kanaler for å uttrykke og fremme motmakt skjerper nødvendig selvdisiplinering og kritisk kollegialitet. For eksempel var vi, forfatterne, med på å etablere Barnesakkyndig kommisjon (NOU 2006: 9) for kvalitetskontroll av sakkyndige utredninger i barnevernssaker. Slike ordninger skal først og fremst bevisstgjøre psykologen på ansvaret i relasjoner som bærer preg av markert avhengighet og maktutøvelse der psykologens arbeid kan få store konsekvenser for enkeltindividet.

Spørsmålet om tillit gjør også at det må være samsvar mellom allmennetikk og fagetikk, fordi den enkelte klient og det samfunnet som gir profesjonen legitimitet, forstår seg selv, rettigheter og behov i et allmennetisk perspektiv. Frivillighet er ofte et relativt spørsmål. Det profesjonelle arbeidet må derfor være forståelig for den som søker tjenestene, og særlig for den som må underlegge seg psykologens arbeid ut fra tredjepersoners krav, for eksempel i barnevern og rett. I «oversettelsen» kan fagetikken være et viktig middel for å skape felles forståelse med brukerne av virksomheten, nettopp fordi fagetikken er bygd på allmenne verdier som klienten kan kjenne igjen. «Du har rett til …», «Jeg vil du skal vite …» eller «Min forpliktelse er overfor …» er formuleringer som bør ligge parat i psykologens bevissthet. Kommunikasjon om faget sett i forhold til verdier og mulige konsekvenser vil være med på å gi faget allmenn mening og verdi.




Historisk perspektiv på psykologers fagetikk


Lovarbeid og autorisasjon

I Norge ble det første institutt for psykologi ble etablert ved Universitetet i Oslo i 1909. Frem til etterkrigstiden var faget nesten utelukkende en akademisk disiplin. Norsk psykologforening ble stiftet i 1934 med rundt 20 medlemmer med interesse for psykologiske spørsmål (Strand, 2009). Diskusjonen om å opprette en praksisrettet utdanning i psykologi startet i 1946, og en midlertidig studieordning ble igangsatt i 1948. Embetseksamen i psykologi ble så etablert i 1955.

Av de 19 som inntil 1946 hadde avlagt magistergrad i psykologi (etablert i 1928), var det bare 9 som i 1946 arbeidet i det som kunne betegnes som et fagpsykologisk praksisfelt (Baklien, 1976; Skard, 1959). Da embetseksamen i psykologi ble etablert, var bruk av psykologisk kunnskap svært begrenset og spredt. Etablering av psykologi som profesjonell praksis ble markedsført av en aktiv gruppe tilknyttet Universitetet i Oslo, mer enn at personer med psykologisk innsikt gjennom praktisk arbeid hadde vist psykologiens nytte. Den samme gruppen arbeidet også aktivt gjennom Norsk psykologforening for å fremme psykologi som samfunnsnyttig disiplin.

Utviklingen av psykologi som profesjon hadde en noe spesiell profil i Norge. Det vanlige er at en praksis først etableres og akademiseres, for deretter å monopoliseres ved formelle utdanningskrav – et nødvendig grunnlag for å få beskyttelse gjennom lisensiering og offentlig godkjenning (Torgersen, 1976). I Norge ble det imidlertid etablert en praksisrettet akademisk psykologutdanning før psykologisk praksis hadde etablert seg. Diskusjonen om beskyttelse/monopolisering av profesjonen ved en egen psykologlov kom omtrent samtidig med at embetseksamen ble etablert i 1955, og før særlig mange psykologer var uteksaminert. Pionerene var dyktige lobbyister og hadde kontakter i byråkrati og med toneangivende personer innenfor helse- og sosialpolitikk.

Oppstart av psykologi som profesjon var knyttet til andre verdenskrig som historisk hendelse. Etterkrigstidens kontaktnett til USA, blant annet gjennom familien Koth/Skards opphold i USA i krigsårene, var med på å bære frem nye og radikale ideer, blant annet verdien av psykologiske tjenester. Et kuriosum som illustrerer kontakten mellom sentrale psykologer og politisk betydningsfulle personer, er dosent Åse Gruda Skards (psykolog og datter av Halvdan Koht, norsk utenriksminister 1935–41) åpningstale til det første felles nordiske møtet for psykologer i Oslo i 1947, i regi av Foreningen Norden. Der hilser hun konge, kronprins og kronprinsesse, statsminister og andre regjeringsmedlemmer velkommen! Statsminister Gerhardsen svarer med en hilsningstale til psykologene der han ser for seg psykologiens fremtidige «betydning for en rasjonell og riktig løsning av oppdragelses- og skolespørsmål og som grunnlag for valg av yrke» (Østlyngen, 1948). Det har vel verken før eller senere vært en så makttung tilstedeværelse på en samling for psykologer! I USA var psykologifaget i ferd med å vinne anseelse under andre verdenskrig. Dette, sammen med ambisiøse sosiale og helsepolitiske planer for etterkrigstiden i Norge, gav plass til psykologi som et område for yrkesutøvelse. Mentalhygiene ble også her til lands et begrep som psykologien skulle ivareta, blant annet i skole og byplanlegging. Pionerene sto for en fremtidsvisjon for faget som raskt skulle bli til virkelighet. Psykologi som profesjon har utviklet seg hurtig i alle sammenlignbare land, men Norge var særlig tidlig ute.

De nordiske psykologforeningene samarbeidet allerede fra 1947 gjennom en nordisk samarbeidskomité (SAK). Fra start på samarbeidet var spørsmålet om å få en felles nordisk godkjenning for psykologer et tema. I 1957 henvendte SAK seg til Nordisk Råd om dette. Rådet ble bedt om å ta oppspørsmålet om felles nordiske lovregler for psykologers utdanning og yrkesutøvelse. Selve ideen om regulering og beskyttelse av profesjonen ble altså tidlig lagt til et nordisk forum med ambisjoner og makt til å bære ideer frem til realisering. Gjennom en anbefaling fra Nordisk Råd i 1958 om at det burde utarbeides en felles nordisk regulering av psykologvirksomhet, fikk Norge det koordinerende ansvaret. Av ulike grunner viste det seg likevel vanskelig å etablere et felles nordisk lovarbeid. Etter en viss avventing på en nordisk løsning la Norge som første land frem en egen lovproposisjon (Ot.prp. nr. 69 (1971–72)). Psykologloven ble virksom i 1974, med autorisasjon av psykologer på basis av norsk embetseksamen i psykologi. Et eget råd, Psykologrådet, behandlet profesjonelle spørsmål relatert til loven, lignende oppgaver som Statens helsepersonellnemnd har i dag. Den spesifikke psykologloven var gjeldende i 27 år. Autorisasjon av psykologer ble så innlemmet i lov om helsepersonell (1999), virksom fra 2001.

Psykologistudiet ved Universitetet i Oslo ble populært samtidig med at lovarbeidet kom i gang, og nåløyet ble trangt for å komme seg videre til embetsstudiet. Høye karakterkrav og ventesemester ble en realitet. Arbeidsmarkedet åpnet seg forbausende raskt etter hvert som de nye og tidligere uteksaminerte psykologene fikk sin offentlige godkjenning fra 1974. Det var ikke lenger bare en liten gruppe idealister som skapte profesjonen, den begynte å formes av sin egen tyngde.

Nye psykologiske institutter ble opprettet, og etter hvert var embetseksamen ved fire av Norges universiteter på plass, med Universitetet i Tromsø som det siste i 1991. Bjørn Christiansen var en sentral kraft ved oppretting av embetsstudiet i Bergen i 1969. Han formet det studiet mot praktisk psykologisk arbeid på et bredt arbeidsfelt (Christiansen, 1984), og tok også initiativ til å definere embetseksamen i psykologi ut fra nasjonale standarder. I disse standardene vises det gjennomgående til det kritiske og etiske perspektivet på de ferdigheter som psykologen forventes å ta til seg i studiet, spesielt påpekes (Forskrift om nasjonal retningslinje for psykologutdanning, 2020):

§ 21. Psykologrollen, kommunikasjon og ledelse – Generell kompetanse

Kandidaten


	kan kritisk reflektere over etiske dilemmaer knyttet til valg og prioritering av psykologiske intervensjoner


	kan kommunisere respektfullt med hensyn til andre menneskers integritet, verdighet og autonomi i sin yrkesutøvelse og tilpasse kommunikasjonen ut fra blant annet situasjon, alder, kjønn og språklig og kulturell bakgrunn


	kan analysere og forholde seg kritisk til ny kunnskap på en metodisk og vitenskapelig måte, og holde seg faglig oppdatert og foreta faglige vurderinger, avgjørelser og handlinger i tråd med evidensbasert praksis og faglige retningslinjer




Dette er formuleringer som setter etiske temaer sentralt i studiet. Om disse idealene faktisk blir realisert, må stadig utfordres både av studenter og lærere, innenfor alle temaer som studiet innbefatter.



Faglig-etiske retningslinjer i NPF av 1959, med endringer av 19723

Et viktig element ved profesjonalisering er beskrivelse av og kontroll med hva som er god praksis eller yrkesskikk. Da spørsmålet om en egen psykologlov kom opp, var det samtidig nødvendig for psykologene å vise vilje og evne til moralsk normering av arbeidet. I det «Fjerde nordiske psykologmøde» (1957) i København i 1956 var «Psykologers faglige etikk» hovedtema.

Parallelt med lobbyarbeidet for en psykologlov arbeidet Norsk psykologforening med å utvikle faglig-etiske retningslinjer for medlemmene. Først som Etiske regler for psykologer i 1957. Disse ble endret til Faglig-etiske retningslinjer og ble slik vedtatt i 1959. I Psykologforeningens kommentarer til forslaget til lovtekst og retningslinjer understrekes det faglige og etisk ansvarlige nivået som skal sikres gjennom autorisasjon (Ot.prp. nr. 69 (1971–72)). De nye Faglig-etiske retningslinjer var derfor et viktig dokument i en slik argumentasjon, da disse retningslinjene var satt opp som forpliktende for medlemmene. De var, og er en del av medlemskontrakten (Norsk psykologforening [NPF], 1972).

Retningslinjene fra 1959 har da også en relativt legalistisk, bindende form, der den avsluttende konkretiseringen hadde «Bestemmelser» som overskrift (NPF, 1972, kap. 3). Selv om retningslinjene av 1959, som nå, inneholder formuleringer om respekt, kompetanse, ansvar og integritet – rettet mot klientens interesser – så er det også tydelig elementer av profesjonsbeskyttelse og monopolisering i formuleringene. For eksempel skal psykologen «påse at psykologiske hjelpemidler og teknikker forblir yrkeshemmeligheter», og i forventningene til kollegial opptreden bør «saklig kritikk av kollega […] fortrinnsvis henvises til fagpressen». Man bør ikke uttale seg offentlig på måter som «kan medføre misforståelser hos allmennheten og skade fag og yrke». Klient benevnes som «O». «O» er ikke nærmere definert ut over å være den person eller gruppe psykologen arbeider med. «O» symboliserer nok at klienten er «objektet» i relasjonen til psykologen. Det samarbeidende elementet mellom klient og psykolog i yrkesrelasjonen er derfor svakt markert i disse første retningslinjene. Det er likeledes lite åpning for psykologens selvstendige refleksjon over etiske spørsmål. For det meste er det regler der det for eksempel understrekes at psykologen «lojalt [skal] følge bestemmelser som er forankret i offentlig lov».

De faglig-etiske retningslinjene av 1959 var viktige for å vise at den nye psykologprofesjonen hadde vilje til å la virksomheten styres av etiske perspektiv innenfor en lovregulert ramme. I 1963 ble det også etablert et fagligetisk utvalg med reglement for behandling av klager på medlemmer. Viljen og evnen til å hevde og håndheve normative retningslinjer overfor medlemmene, selvjustisen – et viktig kjennetegn ved profesjoner (Torgersen, 1976) – var derved på plass.

Da lovarbeidet tok form mot slutten av sekstitallet, kunne Psykologforeningen vise både til profesjonelle normer og selvjustis. I 1972, det samme året som psykologloven ble vedtatt, ble det ble gjort noen endringer i 1959-utgaven av de etiske reglene. (Det har ikke vært mulig å finne dokumenter som begrunner disse endringene.) Stort sett er det mindre tillegg, men det signaliserer likevel viktige endringer i perspektivet på faget. De vesentligste er et tillegg til de prinsipielle retningslinjene. I endringene er det kommet inn mer sosialpsykologiske og systemiske perspektiver på det psykologfaglige arbeidet, noe som viser at faget eksisterer i en sterkt politisert tid. For eksempel kommer det inn at spesielle problemer kan oppstå «når yrkesutøvelsen samtidig omfatter flere instanser (grupper eller enkeltindivider) som har innbyrdes ulike interesser», og at «komplikasjoner kan oppstå der hvor yrkeshandlingen på avgjørende måte kan berøre også andre enn den/dem som inngår i den yrkesmessige relasjonen (tredjemann)». Selv om formuleringen om at psykologer er lojale mot offentlig lov er beholdt, er det gitt et tillegg der det står at man samtidig bør «arbeide for en forandring av slike bestemmelser der dette er nødvendig og berettiget ut fra en faglig-etisk vurdering». Det er altså kommet inn et radikalt element i den forstand at det forventes at den faglige praksisen også skal kunne ha en samfunnspåvirkende og forandrende effekt, en aspirasjon der ikke bare enkeltindividet, «O», men også sammenhengen individet eksister i, skal ha fagetisk oppmerksomhet.

Påfallende, sett fra dagens perspektiv, er det at det i 1972 fortsatt heter: «Psykologen bør ikke levere i skriftlig form undersøkelsesrapporter til ‘O’ selv, pårørende […].» Distansen mellom psykolog og klient markeres fortsatt tydelig ved at psykologiens «språk» reserveres de «innvidde».



Faglig-etiske retningslinjer av 1979

Et nytt forslag til Faglig-etiske retningslinjer ble lagt frem på NPFs generalforsamling i 1979. Dette var en mer omfattende revisjon. Arbeidet var allerede igangsatt i 1974, samtidig med at psykologloven trådte i kraft. Faglig-etisk råds mandat var å utrede en revisjon ut fra to punkter:


	Hvilke yrkesmessige forhold retningslinjene bør omfatte


	Lojalitetsproblemer, spesielt med hensyn til begrensninger i ytringsog handlefrihet under nærmere bestemte forutsetninger




Hva som var foranledningen til denne revisjonen, kan en kanskje lese ut av mandatet. Det første temaet er trolig relatert til at psykologer begynner å opptre på mange nye arbeidsområder. Dessuten skjedde mandatformuleringen i en tid (1974) da det var politiske spenninger innad i de fleste organisasjoner, også i Psykologforeningen. Faglig sosialisering og disiplinering opplevdes for enkelte på denne tiden som begrensende for politisk arbeid. Andre var på den andre siden bekymret for politisering av faget. Dette signaliseres i punkt 2 i retningslinjene, hvor kollegial lojalitet ikke lenger synes å være så selvsagt. Det selvbeskyttende elementet som kan ha tildekkende og reaksjonære konsekvenser, skal ikke lenger være så selvfølgelig.

I revisjonsforslaget som ble lagt frem i 1979, kom det forslag til endringer som gikk ut over det mandatet som var gitt. Utvalget forlot prinsippet om «verdinøytralitet» og innfører målsettinger for psykologers arbeid. Aspirasjoner blir tydeligere integrert i innledningen: «Psykologen skal på grunnlag av vitenskapelig erkjennelse arbeide for å fremme menneskers muligheter for selvinnsikt og selvbestemmelse. […] bidra til å fremme bedring av menneskers livsvilkår […] har et særlig ansvar for å ivareta den svakere parts interesser.» Dette var nye formuleringer. Et annet moment var påpekingen av psykologens eget ansvar for å opprettholde og utvikle sin kompetanse. Personlig styrke og oppmerksomhet på personlige begrensninger blir koblet til kompetansekravet. Generelt blir retningslinjene gitt en mer veiledende og mindre legalistisk form, selv om de mer spesifikke retningslinjene fortsatt kalles «bestemmelser». «O» skiftes ut med «pasient» og «klient». Når det gjelder kollegiale forhold, forsvinner begrepet «yrkeshemmelighet», og saklig kritikk skal ikke lenger «reserveres fagpressen».

I tiden før endringene av fagetikken var det en utfordring for profesjonen å håndtere kritikk og spørsmål rundt atferdsterapi og atferdsterapeutisk forskning som var blitt en markert motvekt til en psykodynamisk dominans i faget. Arne Skouen og Gerd Benneche i Dagbladet satte i gang diskusjonen ved å avdekke den såkalte Gro-saken. «Tortur i norsk vitenskap» var førstesideoppslag i Dagbladet (19.2.1974). Saken gjaldt et utviklingshemmet barn som i rammen av et forskningsprosjekt ble behandlet med aversive teknikker som av mange ble oppfattet som krenkende og menneskefiendtlige. Oppslagene førte til stor debatt både om psykologers teorier og menneskesyn, og det ble reist generelle spørsmål om etisk standard både innen forskning og praksis. Det førte også til oppmerksomhet på funksjonshemmedes rettigheter og verdighet. I de nye fagetiske retningslinjene kom det inn relativt detaljerte formuleringer, «bestemmelser» om forskning, der det særlig ble lagt vekt på det informerte samtykket og en konsekvensetisk analyse før forskning iverksettes.

Revisjonsforslaget førte til en omfattende diskusjon på NPFs landsmøte i 1979 med mange forslag til endringer, men de endringene som jeg har påpekt, ble gjeldende. Debatten og engasjementet på landsmøtet (egen deltakelse) viste at etiske spørsmål hadde stor aktualitet. Anne Mangset (1986) hadde deltatt i utarbeidelsen av revisjonsforslaget og argumenterte sterkt for at klientrettighetene skulle styrkes til fordel for profesjonsinteressene. Hun er trolig den stemmen som mest av alle har bidratt til den grunnleggende profilen som den fagetiske teksten fremdeles har i dag.

De fagetiske retningslinjene ble i 1979 altså revidert ut fra etiske spørsmål som var blitt aktualisert gjennom allmenn politisk aktivitet og diskusjoner i 1960- og 1970-årene. At de profesjonsbeskyttende elementene i teksten ble redusert, aspirasjoner formulert, og at retningslinjenes veiledende karakter markeres, tyder også på at profesjonen var blitt tryggere på seg selv, sin rolle og sitt ansvar i samfunnet.


Etiske prinsipper for nordiske psykologer (1987/1998/2022) og europeisk Meta-Code of Ethics (1995/2005)

Ved inngangen til 1980-årene var et felles nordisk arbeidsmarked i ferd med å bli en realitet. Psykologprofesjonen hadde festet seg i alle nordiske land, selv om autorisasjonsspørsmålet aldri kom til å bli et felles nordisk prosjekt, slik det først ble tatt initiativ til. Det nordiske samarbeidet mellom psykologforeningene (SAK) var aktivt og diskuterte seg frem til å legge felles nordiske etiske retningslinjer til grunn for en mer koordinert innsats for profesjonen. Vedtak om å starte dette arbeidet ble gjort i 1982. Claes Oldin (Sverige) og Geir Høstmark Nielsen (Norge) var sentrale i arbeidet med et forslag som ble lagt frem i 1984.

Etter to høringsrunder var Etiske prinsipper for nordiske psykologer i 1997 godkjent i Norge, og fra 1988 gjeldende i alle nordiske land – Danmark, Island, Finland, Norge og Sverige (Sverne & Sylvander, 1989). Teksten besto av åtte kapitler, med innledende prinsipielle formuleringer om (1) ansvar, (2) kompetanse, (3) forpliktelser overfor klienter, (4) konfidensialitet, (5) psykologiske metoder, undersøkelser og uttalelser, (6) offentlige uttalelser, (7) profesjonelle relasjoner og (8) forskning. Formuleringene var deretter presisert og eksemplifisert. Slik hadde dokumentet en formlikhet med de amerikanske fagetikkdokumentene (American Psychological Association [APA]), som besto av Ethical Principles og Code of Conduct, hvor Code of Conduct beskrev konkret atferd i tråd med prinsippene (APA, 2017).

Et problem som utover i 1990-årene viste seg ved bruk av den nye nordiske teksten, var at presisering og eksemplifisering i stor grad var bundet til tradisjonell yrkespraksis, og var ikke inkluderende nok med hensyn til nye arbeidsområder, metoder og et generelt åpnere samfunn.4

European Federation of Psychological Associations, EFPA, sammenslutningen av nasjonale psykologforeninger i Europa, ble stiftet i 1981. Spørsmålet om et europeisk etikkdokument ble fremmet i 1988. Et felles nordisk initiativ lå bak, med NPF ved Sverre Nielsen som sentral i arbeidet, og det ble etablert en Task Force on Ethics. Geir Høstmark Nielsen (Norge) var nordisk representant i gruppen frem til 1992, deretter meg, Haldor. Etter noe famling og diskusjoner som bunnet i forskjellige forutsetninger i de ulike land, hadde Task Force-gruppen formulert MCE rundt fire grunnprinsipper (noe tilsvarende den kanadiske; Sinclair & Pettifor, 1992). Det uten å gi konkrete atferdsspesifikasjoner (code of conduct) som kunne binde den frie etiske vurderingen og inkludere nye oppgaver og metoder. Det ble lagt vekt på å gi støtte til etisk refleksjon og psykologens forståelse av sin yrkesmessige kontekst som grunnlag for en etisk forsvarlig praksis. Det ble også tilstrebet enkelhet og anvendelighet overfor et bredt praksisfelt. Meta-Code of Ethics ble vedtatt på EFPAs generalforsamling i 1995. Den var ment å være et grunndokument for utvikling og revisjon av eksisterende etiske normer som medlemslandene var forpliktet til å ha på nasjonalt nivå (Lindsey et al., 2025).

I 1995 var det var det derfor aktuelt med revisjon av Etiske prinsipper for nordiske psykologer ut fra den nye europeiske metakoden. De nordiske fagetiske rådene oppfordret sine organisasjoner til å fortsette samarbeidet om fagetikk. Etter en høringsrunde leverte en nordisk arbeidsgruppe ved utgangen av 1997 sin innstilling til de nå gjeldende Etiske prinsipper for nordiske psykologer. I Norge ble disse gjort gjeldende ved landsmøtevedtak i november 1998. (Strukturen i de nye prinsippene blir grundig gjennomgått senere og blir derfor ikke kommentert her.)

Felles europeisk arbeid med etiske spørsmål fortsatte gjennom EFPAs Standing Committee on Ethics, som fra 2012 heter Board of Ethics. I tillegg til å følge opp erfaringene og støtte implementering av MCE i de ulike land, arbeides det med aktuelle etiske spørsmål og med å skape forutsetninger og initiativ for arbeid med etiske spørsmål på ulike områder i medlemsorganisasjonene. (Det finnes flere nyttige etikk-dokumenter, og Board of Ethics arrangerer webinarer om ulike etiske tema, se www.efpa.eu.)

Selv om formuleringer og vektlegging har endret seg, er de sentrale grunnverdiene i fagetikken relativt uforanderlige. Hver tid har sine spesifikke utfordringer. Den fagetiske teksten må derfor fra tid til annen tilpasses slik at den kan fange opp psykologprofesjonens utvikling og plass i sin tid. For at teksten skal bli til nytte for psykologens arbeid og profesjonens tillit, må den fange både stabile og foranderlige etiske spørsmål. Tekstene som nå foreligger, både på nordisk og europeisk nivå, har vist seg å være robuste tekster som svarer både på bredde og endringer i praksis over tid. En gjennomgang med mindre språklige endringer og presiseringer av EPNP ble vedtatt i 2022 og er basis for den videre teksten i denne boken.

I de senere år er det gjort et betydelig arbeid for å få en dypere og mer helhetlig forståelse av profesjonens forpliktelser og verdigrunnlag i et globalt perspektiv gjennom internasjonalt samarbeid, for eksempel gjennom International Association of Applied Psychology (IAAP). Dette kommer også til uttrykk i The Oxford Handbook of International Psychological Ethics (Ferrero et al., 2012 – ny utgave forventet ferdig 2025), der det er samlet bidrag om fagetikk fra kollegaer fra mange land, på alle kontinenter.




3  Psykolog Sverre Nielsen, mangeårig leder og senere generalsekretær i Norsk psykologforening, har med stor velvilje bistått forfatteren med å finne frem dokumenter fra foreningens arkiv og har gitt opplysninger som kaster lys over arbeidet med fagetikkens utvikling.



4  I 1989 oppsto det en uoverensstemmelse mellom Fagetisk råd og sentralstyret i NPF om hvem som hadde kompetanse til å fortolke de etiske prinsippene ved klagesaker. I en protokoll ble det slått fast at rådet var suverent i sin konklusjon og bare ansvarlig overfor NPFs landsmøte, som velger Fagetisk råds representanter. Denne grenseoppgangen mellom et evaluerende og et utøvende organ i fagetiske saker ble et par år senere viktig da en sentral tillitsvalgt viste seg å ha grovt overtrådt sin etiske forpliktelse.

